
VENDIM
Nr. 579, datë 22.7.2020

PËR PËRCAKTIMIN E INSTITUCIONEVE PUBLIKE QË ADMINISTROJNË STREHËT, TË KRITEREVE, PROCEDURAVE DHE KAPACITETEVE  TË MJAFTUESHME PËR TË MENAXHUAR ÇËSHTJET SOCIALE, FINANCIARE E TEKNIKE, SI DHE TË PROCEDURAVE TË ADMINISTRIMIT E TË MIRËMBAJTJES SË STREHËVE TË PËRKOHSHME, KOMPETENCAVE TË SUBJEKTEVE PËRGJEGJËSE DHE BASHKËPUNIMIT NDËRMJET TYRE

Në mbështetje të pikës 2, të nenit 100, të Kushtetutës, dhe të pikave 2 e 4, të nenit 57, të ligjit nr. 22/2018, “Për strehimin social”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Ky vendim ka për qëllim të përcaktojë:
a) kompetencat e subjekteve përgjegjëse për strehët e përkohshme; 
b) mënyrën e bashkëpunimit ndërmjet subjekteve përgjegjëse për strehët e përkohshme;
c) procedurat e administrimit e të mirëmbajtjes së strehëve të përkohshme.
2. Administrimi i strehëve të përkohshme mund të kryhet nga njëri prej subjekteve, si më poshtë vijon:
a) Një strukturë e njësisë së vetëqeverisjes vendore;
b) Një ndërmarrje dhe/ose agjenci në varësi të njësisë së vetëqeverisjes vendore;
c) Institucionet publike sipas shkronjave “a” dhe “b”, të kësaj pike, përmes një kontrate me subjekte publike ose subjekte private fitimprurëse ose jofitimprurëse.
3. Struktura përgjegjëse për strehimin në njësinë e vetëqeverisjes vendore është përgjegjëse për mbikëqyrjen e administrimit dhe të mirëmbajtjes së strehëve të përkohshme.  
4. Administrimi i strehëve përfshin aktivitetet, si më poshtë vijon:
a) menaxhimi financiar, ku përfshihen planifikimi i buxhetit dhe monitorimi i zbatimit të tij;
b) punime mirëmbajtjeje, ku përfshihen:
i. mirëmbajtja e mjediseve të përbashkëta dhe hapësirave të jashtme;
ii. mirëmbajtja e objekteve dhe eliminimi i problemeve që lindin nga të meta të ndërtimit dhe ato që lindin nga shfrytëzimi;
iii. pastrim dhe dezinfektim;
c) kujdesi social dhe shëndetësor, në përputhje me udhëzimin e përbashkët të ministrit përgjegjës për strehimin dhe ministrave të linjës sipas nenit 12, të ligjit nr. 22/2018, “Për strehimin social”, ku përfshihen:
i. adresimi dhe menaxhimi i problemeve dhe konflikteve sociale;
ii. adresimi dhe menaxhimi i çështjeve të shërbimeve sociale;
iii. kujdesi shëndetësor për persona me HIV/AIDS, personat e pastrehë, të moshuar, si dhe kategori të tjera që përfitojnë strehim në këto objekte;
iv. kujdesi psikosocial për viktima të dhunës në familje, viktimat e trafikimit, viktima të mundshme të trafikimit, fëmijët në nevojë për mbrojtje, fëmijët e mitur në fazë rehabilitimi, personat të cilët kanë fituar statusin e refugjatit dhe për grupe të tjera sipas nevojave të identifikuara për shërbime sociale;
v. trajnim dhe aftësim profesional të punonjësve që ofrojnë shërbim shëndetësor e social në strehët e përkohshme.

5. Mirëmbajtja e strehëve të përkohshme duhet të sigurojë kushte dhe mjedis të përshtatshëm për banim, ku nuk duhet të mungojë: furnizimi me energji elektrike; uji i  pijshëm; largimi i ujërave të zeza; masat mbrojtëse kundër zjarrit dhe shpëtimin; si dhe çdo kusht tjetër i përcaktuar me udhëzim të ministrit përgjegjës për strehimin, në përputhje me nenin 55, të ligjit nr. 22/2018, “Për strehimin social”.
6. Njësia e vetëqeverisjes vendore ose subjekti i ngarkuar me administrimin e strehëve të përkohshme siguron cilësinë e administrimit, duke përcaktuar kushtet minimale që duhet të plotësojë:
a) mirëmbajtja e strehëve të përkohshme, në përputhje me planin përkatës të miratuar për këtë qëllim, ku përfshihen:
i. kryerja e rinovimeve dhe periodiciteti i tyre;
ii. afati kohor për ndreqjen e defekteve;
iii. vazhdimësia dhe intensiteti i pastrimit dhe dezinfektimit;
b) Kujdesi social dhe shëndetësor, në përputhje me planin përkatës të miratuar për këtë qëllim, ku përfshihen:
i. lloji i shërbimeve shëndetësore që duhet të kryhen;
ii. numri dhe lloji i trajnimeve dhe i kurseve të aftësimit profesional që duhet të zhvillohen;
iii. lloji dhe frekuenca e aktiviteteve të tjera.
7. Në rastet e administrimit dhe/ose mirëmbajtjes së strehëve të përkohshme nga subjekte të tjera, parashikuar në pikën 2, të këtij vendimi, njësia e vetëqeverisjes vendore lidh kontratë me to. Kontrata parashikon:
a) objektin e bashkëpunimit; 
b) tërësinë e shërbimit/ve që ofrohen; 
c) afatin e kryerjes së shërbimit; 
ç)  të drejtat dhe detyrimet e parashikuara nga ky vendim dhe aktet e tjera nënligjore që lidhen me të;
d) kushte ndëshkuese për subjektin që nuk respekton rregullat e administrimit të përmbushjes së shërbimit të kontraktuar;
dh) zgjidhjen e kontratës para afatit në rast të shkeljes së rregullave të administrimit dhe/ose mirëmbajtjes, si dhe të mospërmbushjes së detyrimeve thelbësore, të parashikuara nga palët, duke përfshirë edhe shpërblimin e dëmit të shkaktuar nga zgjidhja e parakohshme e saj. 
8. Struktura përgjegjëse për strehimin në njësinë e vetëqeverisjes vendore inspekton çdo muaj, si dhe në mënyrë të befasishme, strehët e përkohshme kur është nënshkruar kontratë me subjekte private, sipas pikës 2, të këtij vendimi. Struktura  përgjegjëse për strehimin në njësinë e vetëqeverisjes vendore harton një raport për zbatimin e kushteve të administrimit dhe problematikave që ka ndeshur si dhe merr masat përkatëse në rast mosrespektimi të rregullave përkatëse.
9. Subjekti privat i kontraktuar për administrimin e strehës së përkohshme raporton çdo muaj pranë strukturës përgjegjëse për strehimin në njësinë e vetëqeverisjes vendore. Kjo strukturë, në çdo rast, i raporton kryetarit të njësisë së vetëqeverisjes vendore për zbatimin e kushteve të administrimit dhe problematikave që ka ndeshur. Në fund të vitit, subjekti administrues harton një raport përmbledhës për aktivitetin e mirëmbajtjes dhe kujdesit social e shëndetësor të strehës së përkohshme.
10. Për administrimin e strehëve të përkohshme, njësia e vetëqeverisjes vendore ose subjekti që administron strehët e përkohshme mbështetet nga:
a) ministria përgjegjëse për çështjet sociale për ofrimin e shërbimeve sociale, sipas nevojave të grupeve sociale të akomoduara në strehët e përkohshme, të identifikuara nga punonjësi social, pranë strukturave të posaçme të shërbimeve të kujdesit shoqëror, sipas përcaktimeve të legjislacionit në fuqi;
b) ministria përgjegjëse për shëndetësinë për ofrimin e shërbimeve bazë shëndetësore, sipas përcaktimeve të legjislacionit në fuqi; 
c) ministria përgjegjëse për arsimin për ofrimin e shërbimeve arsimore të nevojshme, sipas përcaktimeve të legjislacionit në fuqi;
ç) ministria përgjegjëse për strehimin, përmes mbështetjes financiare për sigurimin dhe, kur njësia e vetëqeverisjes vendore nuk siguron të ardhura të mjaftueshme, edhe për mirëmbajtjen e administrimin e strehëve të përkohshme nëpërmjet fondeve publike.
11. Njësia e vetëqeverisjes vendore informon menjëherë me rastin e ngritjes së një strehe të përkohshme ministritë e përmendura në pikën 10, të këtij vendimi. Këto të fundit ngarkojnë strukturat përkatëse në varësi të tyre për identifikimin dhe ofrimin e shërbimeve të nevojshme, sipas fushave të tyre të përgjegjësisë, në përputhje me parashikimet e këtij vendimi. 
12. Për individët/familjet që jetojnë në një strehë të përkohshme njësia e vetëqeverisjes vendore mban një dosje personale, të cilën e përditëson sipas rastit. Njësia e vetëqeverisjes vendore garanton ruajtjen e konfidencialitetit të të dhënave të dosjeve në përputhje me legjislacionin në fuqi për të dhënat personale. 
13. Strehët e përkohshme janë funksionale gjatë gjithë ditës (24 orë/24) dhe gjatë gjithë javës (7/7 ditë). Individët që jetojnë në një strehë të përkohshme kanë të drejtë të paraqesin ankesat pranë kryetarit të njësisë së vetëqeverisjes vendore në rast se kushtet e parashikuara në këtë vendim nuk garantohen. Kryetari ngre menjëherë grupe pune për verifikimin e ankesave dhe merr masat e nevojshme për përmirësimin e kushteve në përputhje me këtë vendim.
14. Ngarkohen ministria përgjegjëse për strehimin, ministria përgjegjëse për arsimin, ministria përgjegjëse për shëndetësinë, ministria përgjegjëse për çështjet sociale, policia e njësisë së vetëqeverisjes vendore dhe Policia e Shtetit, institucionet e ofrimit të shërbimeve publike dhe njësitë e vetëqeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

